ХэкIыпIэфIу къалъытэ
Кавказ Ищхъэрэм щыпсэухэм я процент 50-м щIигъум къалъытэ щIыналъэм туризмэм зэрызыщиужьыр я псэукIэр ефIэкIуэнымкIэ IэмалыфIу. Ар къыхэщащ Урысейм и ИТАР-ТАСС хъыбарегъащIэ IэнатIэм иджыблагъэ иригъэкIуэкIа къэпщытэныгъэхэм.
«2025 гъэ пщIондэ Кавказ Ищхъэрэ федеральнэ щIыналъэм зэрызиужьыну щIыкIэр» къэрал программэм и зы Iыхьэм къыщыгъэлъэгъуа унэтIыныгъэхэр гъэзэщIа зэрыхъур зэрагъэщIэн папщIэ, зэупщIа цIыхухъухэмрэ бзылъхугъэхэмрэ я бжыгъэр 2870-рэ хъурт, я ныбжькIэ къатщтэмэ, псори илъэс 18-м щхьэдэхат.
Зэпсэлъахэм я процент 55,2-м къызэралъытэмкIэ, ахэр щыпсэу хэгъэгухэм туризмэм зэрызыщиужьым езыхэм я щыIэкIэ-псэукIэри дефIэкIуэнущ, а лъэныкъуэмкIэ хэкIыпIэфIхэр къызэрыкъуэкIым къыхэкIыу. АбыкIэ мыарэзыуэ къэуващ зэупщIахэм я процент 34,9-р.
АтIэми, ИТАР-ТАСС хъыбарегъащIэ IэнатIэм и лэжьакIуэхэр зэпсэлъахэм я процент 70-м нэблагъэр и телъхьэщ Кавказ Ищхъэрэм туризмэм зыщегъэужьын зэрыхуейм. А Iуэху еплъыкIэр къыдащтакъым зи гугъу тщIа цIыхухэм я процент 23,3-м. «Абы щыгъуэми зэупщIахэм я процент 13,8-м нэблагъэрщ туризмэм пыщIа IуэхущIапIэхэм щылажьэр», — итщ къэпщытэныгъэхэр езыгъэкIуэкIа IэщIагъэлIхэм ягъэхьэзыра тхыгъэм.
Мыдрейуэ. Зэгъэпщэныгъэхэм къызэрагъэлъэгъуамкIэ, зэрыщыту къатщтэмэ, Кавказ Ищхъэрэм щыпсэухэр туризмэм зэрыхущытым, илъэс зы-тIум и кIуэцIкIэ, фIы и лъэныкъуэкIэ зихъуэжащ. Псалъэм папщIэ, 2017 гъэм зэупщIахэм я процент 49,5-рат езыхэр щыпсэу хэгъэгухэм туризмэм зыщегъэужьын хуейуэ къэзылъытэу щытар.
«Абы къыдэкIуэуи, ныкъусаныгъэхэри къыхэгъэщыпхъэщ. Апхуэдэу, зэпсэлъахэм къызэрагъэлъэгъуамкIэ, зэрыщыту къатщтэмэ, Кавказ Ищхъэрэм и зыгъэпсэхупIэхэм екIуалIэ инфраструктурэр зыхуей-зыхуэныкъуэ псомкIи ирикъуу къызэгъэпэщакъым, къэралыр туризмэм телажьэ IэнатIэхэм зэрадэIэпыкъум арэзы укъищIыркъым, Урысейм щыпсэухэм я нэхъыбапIэм Кавказ Ищхъэрэ федеральнэ щIыналъэм и курортхэм къыщекIуэкI уасэхэр яфIэкуэдыIуэщ», — итщ ИТАР-ТАСС IуэхущIапIэм игъэхьэзыра тхыгъэм.
КЪУМАХУЭ Аслъэн.
